Io vivat
Io vivat titulus est cantionis studentium quae praecipue in Batavia et in Flandro-Belgica communiter palam in comissationibus studentium aut in nonnullis caerimoniis academicis cantitatur. Carmen latinum creatum est Lugduni Batavorum tempore cum, regnante in Gallia Napoleone, Res Publica Batavica florebat. Carmen optime exempla priscarum cantionum Goliardorum in multis societatibus Goliardicis cantatarum sequitur. Haec cantiuncula, sicut illa altera famosa cantio studentium cui titulus Gaudeamus igitur, frequentissime invenitur in diariis et libellis cantionum studiosorum praecipue saeculo undevicesimo. Nunc semper in universitatibus studiorum Leidensi, Ultraiectensi, Rotterodamensique cum fit caerimonia initii anni academici novensilis hoc carmen ab omnibus una gaudenter canitur. In Belgica in societatibus studentium tantum prima secundaque stropha in initio comissationum a comissatoribus canuntur. Antverpiae tamen, mos est ut tantùm prima, secunda et ultima stropha canentur. Bruxellis prima stropha canitur cum, incipiente caerimonia cantuali, ex praeside sodalitatis sive prosenior in aulam procedit .